Sérfræðingur í málefnum Rússlands segir að Rússlandsforseti nýti öfgaheim miðalda til þess að réttlæta innrásina í Úkraínu. Hann lýsir Alexander Dugin samverkamanni Pútíns og föður Dariu Dugina, sem Rússar saka Úkraínumenn um að hafa myrt með bílsprengju, sem kristnum talibana. Á morgun er hálft ár frá innrásinni.
Jón Ólafsson, prófessor við Háskóla Íslands, segir Dugin aðhyllast jaðarkenningar um pólitíska heimsskipan og að sérstök siðmenning, þar sem Rússar séu fremstir í flokki hafi orðið til. Þessar hugmyndir sæki Pútin Rússlandsforseti til hugmyndafræði Dugins.
Þetta eru svona blendingskenningar, tíndar saman úr allskonar heimspeki, þar á meðal þessari venjulegu vestrænu heimspeki, en síðan farið aftur á miðaldir og þær hugmyndir hafnar upp, sem og ákveðinn lífsmáti. Sérstaklega þetta siðmenningarhugtak.
Jón segir þessar kenningar notaðar til að réttlæta innrásina í Úkraínu.
Dugin er pólitískur jaðarmaður, ég man eftir honum sjálfur frá því snemma á tíunda áratugnum, þegar þetta var sérvitringur á jaðri þjóðernishreyfinganna með allskonar hugmyndir sem grasseruðu í því umhverfi sem Rússland var á tíunda áratugnum en engum datt í hug að myndu hafa einhver áhrif á pólitík eða stjórn ríkisins.
Samfélagsleg umbreyting hafi orðið í rússnesku samfélagi. Rússar séu fastir í viðjum fortíðar.
Það sem gerist þegar stjórnvöld taka upp svona íhaldssamar hugmyndir, sem byggja á einhverri tilbúinni hefð og halda því fram að þetta sé hið rétta, er að þar með er ýtt undir slík viðhorf í samfélaginu. Það þýðir að gefið er leyfi til þess að ofsækja fólk sem er öðruvísi.
Öfgakenndur hugmyndaheimur miðalda er nýttur til þess að réttlæta innrásina í Úkraínu, segir Jón Ólafsson prófessor. Hann lýsir Alexander Dugin, samverkamanni Pútíns, sem kristnum talibana.